Länsimetron vaikutus yksityisautoiluun selvitettiin: Vain 30 autoa vähemmän aamuruuhkassa

LIIKENNE Aamuruuhkat eivät juuri muutu nykyisestä. Oman auton käyttö kasvaa etenkin Haukilahdessa ja Westendissä.

Autojen määrä Länsiväylällä on kasvanut viime vuosina parin prosentin vuosivauhtia. Johanna Erjonsalo

Klaus Nurmi

Kun Espoon metroliikenne alkaa, se vaikuttaa lähivuosina hyvin vähän Länsiväylän moottoritien liikenteeseen.

Selvityksen mukaan esimerkiksi aamuruuhkassa kulkisi Hanasaaren kohdalla vain noin 30 autoa nykyistä vähemmän.

Haukilahden kohdalla vähennys olisi 60 autoa. Autojen määrä vähenisi siis 0,5–1 prosenttia.

Arvio perustuu Helsingin seudun liikenteen (HSL) henkilöautoliikenteen liikennemallitarkasteluun länsimetron ympäristössä vuoden 2020 tilanteessa.

–Aamuruuhkaan ei ole tulossa juuri mitään muutoksia, vahvistaa HSL:n erikoistutkija Pekka Räty

Autoilun vain pieneen vähenemiseen on eri syitä.

Jotkut kulkevat omalla ajopelillä periaatteesta, toisilla taas määränpää on muualla kuin metron suunnassa.

–Asukkaiden ja työpaikkojen määrä myös kasvaa koko ajan Länsiväylän varrella. Joukkoliikenteen ohella lisääntyy myös autoilu, Räty huomauttaa.

Tyhjenevät bussikaistat vapauttavat lisää kapasiteettiakin ja Räty uskoo sen houkuttelevan autoilijoita muilta ruuhkaisilta reiteiltä Länsiväylälle.

Länsimetro todennäköisesti kiinnostaa muitakin kuin joukkoliikenteen perinteisiä käyttäjiä.

–Autoilu varmaan vähenee Länsiväylällä aluksi selvästi, mutta palautunee sitten nykyisille tasolle, arvelee Räty.

Osa nykyisistä autoilijoista siirtyy kuitenkin metromatkustajiksi.

Oman auton käyttö lisääntynee osalla Espoon alueista, joista poistuvat suorat bussiyhteydet Helsinkiin.

Eniten oman auton rattiin tartuttaisiin Westendissä ja Haukilahdessa, ilmeni HSL:n kyselyssä viime vuonna. Joukkoliikenteen matkustajilta kysyttiin, miten he odottavat länsimetron vaikuttavan omaan liikkumiseensa.

Räty toteaa, että liityntäliikenne ja vaihdot välineestä toiseen mielletään ennakkoon hankalaksi.

–Kehäradasta oli etukäteen samanlaisia mielikuvia. Siellä käsitykset muuttuivat, kun reitit tulivat matkustajille tutuiksi ja he huomasivat, että yhteydet toimivat.

Autojen määrä on kasvanut Länsiväylällä eli kantatie 51:llä viime vuosina keskimäärin kahden prosentin vuosivauhtia.

–Kasvu on samassa linjassa kuin koko maan valta- ja kantateillä, toteaa Liikenneviraston tarkastaja Erkki Pakarinen

Laskennassa käytetään automaattisia mittauspisteitä ja niiden välisiä matkoja. Länsiväylällä vilkkain liikenne osuus on Ruoholahdesta Kehä I:lle, jossa tilastoitiin viime vuonna yli 62000 ajoneuvoa vuorokaudessa.

Liikenne vähenee länteen päin mentäessä.

–Suomenojan jälkeen autojen määrä putoaa jo reilusti, Pakarinen sanoo.

Soukan kohdalla ajoneuvoja kulki noin 30000.

Vilkas väylä Länsiväylä on erittäin vilkkaasti liikennöity pääkaupunkiseudun sisääntulo- ja ulosmenoväylä, jota arkisin käyttää keskimäärin 30000–70 000 ajoneuvoa. Liikenneviraston tilaston mukaan Hanasaaren kohdalla kulki viime vuonna keskimäärin 62400 ajoneuvoa vuorokaudessa. Vuodesta 2013 määrä kasvoi kolmella tuhannella. Soukan kohdalla ajoneuvojen määrä nousi kolmessa vuodessa 26000:sta 30000:een. Länsimetron myötä valtaosa Matinkylän ja Helsingin välisestä bussiliikenteestä poistuu.